হাসপাতাল দুর্নীতি কাণ্ডে আপ নেতার বাড়ি হানা দিল ইডি

ওয়েব ডেস্ক: হাসপাতাল নির্মাণ দুর্নীতির (Hospital Construction Scam) অভিযোগে আম আদমি পার্টির (AAP) নেতা সৌরভ ভরদ্বাজের (Saurabh Bharadwaj) বাড়িতে হানা দিল এনফোর্সমেন্ট ডিরেক্টরেট (ED)। আপ নেতার বাসভবন-সহ মোট ১৩টি জায়গায় তল্লাশি চালিয়েছে কেন্দ্রীয় তদন্তকারী সংস্থা। দিল্লিতে আপ-এর সরকার থাকাকালীন হাসপাতাল নির্মাণে ৫৫৯০ কোটি টাকার জালিয়াতি হয়েছে বলে অভিযোগ। সেই ঘটনার সূত্রেই ভরদ্বাজের বাড়িতে হানা দিল ইডি।

তবে আপ নেতার বাড়ি থেকে কী কী বাজেয়াপ্ত করা হয়েছে বা কী পরিমাণ আর্থিক অনিয়মের প্রমাণ পাওয়া গিয়েছে সে সম্পর্কে কোনও তথ্য খোলসা করেনি তদন্তকারী সংস্থা। গ্রেটার কৈলাস এলাকার তিনবারের বিধায়ক দিল্লির স্বাস্থ্য, নগরোন্নয়ন এবং জলমন্ত্রী ছিলেন। জল বোর্ডের ভূতপূর্ব চেয়ারপার্সন বর্তমানে আম আদমি পার্টির অন্যতম মুখপাত্র ভরদ্বাজ।

আরও পড়ুন: শিশুমৃ্ত্যুর ঘটনায় অধরা অভিযুক্ত, পুলিশের উপর চড়াও স্থানীয়রা

এই মামলার শুরু ২০২৪ সালের অগাস্ট মাসে তৎকালীন বিরোধী দলনেতা বিজেন্দ্র গুপ্তার (Bijendra Gupta) দায়ের করা এফআইআর থেকে। তাঁর অভিযোগ ছিল, ২০১৮-১৯ সময়ে দিল্লিতে ২৪টি হাসপাতাল প্রোজেক্টে অনুমোদন এবং নির্মাণে ৫৫৯০ কোটি টাকার তছরুপ হয়েছে। ওই প্রোজেক্টে ১১টি নতুন হাসপাতাল নির্মাণ এবং ১৩টি সংস্কারের লক্ষ্য নেওয়া হয়েছিল।

ইডির দাবি, ওই প্রোজেক্টে বিলম্ব, অতিরিক্ত খরচ, তছরুপের গন্ধ রয়েছে। অনুমোদিত কোনও হাসপাতালের কাজই নির্ধারিত সময়ে শেষ করা হয়নি। যার ফলে বহু কোটি টাকা অতিরিক্ত খরচ হয়েছে। এর মধ্যে অন্যতম ছিল ১১২৪ কোটি টাকার ৬৮০০ শয্যাবিশিষ্ট আইসিইউ হসপিটাল প্রোজেক্ট, কিন্তু অনেক বেশি অর্থ খরচ করেও অর্ধেক কাজ সম্পূর্ণ হয়নি। তবে আপ নেতা অতিশী (Atishi) সৌরভ ভরদ্বাজের বাড়িতে ইডি হানা নিয়ে বলে দিলেন, প্রধানমন্ত্রী নরেন্দ্র মোদির (PM Narendra Modi) ডিগ্রি নিয়ে প্রশ্ন তোলা হচ্ছে, তা আসল নাকি জাল। সেই বিতর্ক থেকে নজর সরাতেই এই হানা।